钦定古今图书集成/明伦汇编/交谊典/第072卷 > 《别友赋》危素
## 钦定古今图书集成/明伦汇编/交谊典/第072卷 > 《别友赋》危素

余生楚南之穷邦兮，嗟不逮乎古之人。执简策以永
歌兮，视前行之逡巡。怅风气之日凋兮，众糅杂乎滓
秽。独凉凉而奚适兮，虞诽言之交至。能服仁而蹈义
兮，虽颠沛庸何伤。顾操践之或怠兮，悲丝染之元黄。
思骖云螭以高驰兮，下览观乎四海。带玉璐而佩宝
剑兮，划长啸乎天之外。值美人于丹丘兮，云《抱朴》之
来孙。朝吸上池之沆瀣兮，夕掇元圃之芳荪。猎六籍
之精华兮，悲黄农之不吾待。并𬴂𬴂之良马兮，欲导
车轮而言迈。有疑义而与析兮，且交修予之慝。岂私
情之昵比兮，将以缉乎道德。怀夫子之固穷兮，虽制
义而自安。顾甘旨之或缺兮，宁孝子之所欢。念一门
之孤惸兮，而衣食之莫具。汨奔走于泥涂兮，岁冉冉
而迟莫。辍彭泽之孤櫂兮，爱东憩乎钱塘。抚勾践之
故墟兮，吊台观之榛荒。飏高帆以渡海兮，揖群仙于
云邬。凌扶桑而遐瞩兮，浴赤曦之昈昈。盼梅梁而太
息兮，企圣贤于诸冯。何三千载之寥寥兮，大运若是
其汗隆。繄娭遨之足乐兮，伤驰驱之劳勚。扇朱光于
炎宇兮，安得激清风而来至。旋轻辀于汝滨兮，将同
采乎苋藿。翫曾峰于翠云兮，射麋鹿以为乐。乱曰：“子
何为行兮？吴越之乡兮？《韶》音之锵锵兮，矫首以望虞
皇兮。邈矣夏禹海茫茫兮。哀民生兮，曷时而康兮！”